K. Sárközy, poslankyňa: (2008-02-12):
Ja budem doslovne citovať z rokovacieho poriadku Národnej rady Slovenskej republiky, aby niekto nemohol povedať, že to nie je pravda. A § 89 hovorí o skrátenom legislatívnom konaní: „Za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, Národná rada sa môže na návrh vlády uzniesť na skrátenom legislatívnom konaní o návrhu zákona.“ V odseku 2 sa píše o tom, že v skrátenom legislatívnom konaní môže Národná rada rozhodnúť aj vtedy, ak si rozhodnutie Rady bezpečnosti Organizácie Spojených národov o akciách na zabezpečenie medzinárodného mieru a bezpečnosti vydané podľa čl. 41 Charty Organizácie Spojených národov vyžaduje neodkladné prijatie zákona. Ja som si položila otázku a položím si ju aj teraz pred cteným obecenstvom: Ktorý bod z týchto viedol vládu k tomu, aby včera zvolala mimoriadne rokovanie? Pani ministerka, musím vás pochváliť, pretože ste asi jedinou členkou vlády, kvôli ktorej dvakrát zasadala mimoriadne vláda. Prvýkrát to bolo kvôli vášmu dunčovi. (Reakcia z pléna.) Áno, volá sa Ret, nie dunčo A včera to bolo kvôli tej novele, ktorú tu predkladáme. A teraz dovoľte vyjadriť sa k tomu skrátenému konaniu. Už to tu bolo spomenuté, ale opakovanie je matka múdrosti, tak to len spomeniem, do Národnej rady návrh na skrátené legislatívne konanie a aj návrh tejto novely vládneho návrhu zákona prišiel v piatok. Vláda o tom rokovala včera. Predtým, ako idem spať, aj keď je to o druhej v noci, ja si ešte preťukám všetky dôležité webové stránky. A o. i. v nedeľu okolo pol druhej v noci, vlastne to už bolo v pondelok, som si prečítala webovú stránku Úradu vlády, kde bolo uvedené jednak výjazdové rokovanie vlády, ktoré bude zajtra v Brezne. Aj som si tam prešla všetky materiály, ktoré sú pripravené. O pol druhej v noci, teda z nedele na pondelok, ani reč tam nebola o mimoriadnom rokovaní vlády. Dokonca ani včera v ranných hodinách to tam nebolo. Potom ja som to nečítala v novinách, ale som si prezrela tlačový brífing, ktorý sa konal po rokovaní vlády, kde pani štátna tajomníčka doslovne povedala, pretože už vtedy novinári sa obrátili na ňu a teda na vás, ale tuto odpovedala ona, prečo sa nedodržal zákon a nebolo tam tých päť dní, ktoré dáva zákon na skrátené legislatívne konanie: „Nevidím dôvod, aby jednu vetu študovali 5 dní.“ Netreba v tom hľadať dôvod, ja to teraz odkazujem pani štátnej tajomníčke, ale treba dodržiavať zákon, to hovorí zákon. Takže o nič iné tu nejde. Vy ste v tej dôvodovej správe o. i. citovali, prečo to treba prerokovať v skrátenom legislatívnom konaní: „Z poznatkov aplikačnej praxe vyplýva, že do starobného dôchodkového sporenia ako 2. piliera dôchodkového systému vstúpili aj fyzické osoby, pre ktoré je tento systém nevýhodný či už vzhľadom na ich vek alebo výšku dosahovaného príjmu.“ No v tejto súvislosti sme tu už my počuli dosť. A musím povedať, že to boli aj rozporuplné vyjadrenia.  Najprv to bolo vyjadrenie, to nebudem hovoriť od začiatku, asi pred mesiacom, keď pán riaditeľ Sociálnej poisťovne povedal, že pre vyše 1 mil. ľudí je 2.  pilier nevýhodný. My sme sa tým zaoberali aj na výbore pre sociálne veci a bývanie. Vy ste sa potom dali počuť asi o dva alebo o tri dni, keď ste povedali, že súhlasíte s pánom riaditeľom Sociálnej poisťovne. Ja som túto otázku položila pánovi ministrovi financií minulý týždeň na hodine otázok. A pretože už nevyšiel čas, chýbala už len jedna minúta, pán minister mi tú pripravenú odpoveď aj dal. Moja otázka znela: „Pán minister, aj vy si myslíte, že pre vyše jeden milión sporiteľov je 2. dôchodkový pilier nevýhodný, ako si to myslí pani ministerka Tomanová?“ Z odpovede citujem prvé dve vety: „Hneď na úvod chcem poznamenať, že neexistuje jednoduchá univerzálna odpoveď. Bol by som veľmi odvážny, keby som tvrdil, že pre určitú skupinu sporiteľov definovanú len vekom alebo príjmom sa určite neoplatí alebo, naopak, určite oplatí sporiť si v kapitalizačnom pilieri. Výška budúcich dôchodkov závisí od mnohých ďalších faktorov. A keďže nikto z nás nemá krištáľovú guľu nemôže ani poznať jednoznačne správnu odpoveď.“ Vy v tej analýze, ktorú dostal výbor pre sociálne veci a bývanie, ktorú sme si vyžiadali, píšete o tom, že vystúpi z 2. piliera podľa vašich odhadov a podľa vašej analýzy presne 30 800 ľudí. Neviem, ako ste sa práve k tomuto číslu dostali, lebo to môže byť 30 700, 30 900, pán minister financií už hovoril o počte 70 000. No a tu sa hovorí o tom, že pre vyše 1 mil. ľudí je to nevýhodné. Vy ste, pani ministerka, včera v televíznom štúdiu hovorili o tom, že preto to musíte robiť a preto tak flexibilne pristupujete k riešeniu tejto otázky, pretože dostávate nespočetné množstvo telefonátov. Neviem, či je to tak alebo nie, ja sa o tom nechcem s vami hádať, ale ja viem napr., keď bola reč o tom, že tí, ktorí idú do predčasného dôchodku, nebudú môcť popri poberaní dôchodku byť aj zamestnaní, našťastie, pozmeňujúcim návrhom sa to zmenilo, že vtedy mnoho ľudí, našich voličov sa na nás obracalo s tým problémom, že počas viacerých dní a dokonca viacerých týždňov sa nevedia dovolať do Sociálnej poisťovne. Asi zvýšenie správneho fondu prispelo k tomu, že teraz už tie linky sú voľné. Dokonca títo ľudia volajú už aj pani ministerke. No a dovolím si citovať jeden jediný príklad, keď ste povedali, práve kvôli tomu, čo som pred chvíľou citovala: „Však si predstavte, že niekto sa tam dostal aj ako 88-ročný.“ Najprv ste hovorili o tom, že sú tam aj ľudia, ktorí majú 80 rokov, včera som počula, že už sú tam ľudia, z ktorých dokonca jeden má 88 rokov. Nepodarilo sa mi to zistiť, ale mám taký dojem, že okolo 196 ľudí má vek 100 rokov. Takže o dva týždne už budeme počuť o týchto. A moja otázka je: Prečo je tu problém, keď je tam 88-ročný? Niekto zaňho platí alebo čo sa tam deje v tom 2. pilieri s tým 88-ročným? Však on, pevne verím, dostáva dôchodok. No a ešte pripomienka, koľko ľudí sa na vás obracia a že museli ste s tým niečo robiť. Pani ministerka, obrátilo sa na poslancov Národnej rady petíciou 130 000 občanov. Vy ste si ani len tú námahu nedali, aby ste o petícii občanov rokovali predtým, ako bol prijatý návrh zákona o sociálnom poistení. Takže mali by sme sa petíciou, ktorú podpísalo 130 000 ľudí, zaoberať rovnako dôsledne ako aj tými telefonátmi. A o. i. ste včera v diskusii povedali aj to, že veď ľudia niekedy musia cestovať 70 km, ako je to ťažké pre ľud tejto krajiny, hlavne keď majú také ťažké sociálne podmienky. No tak neviem, prečo majú ťažké sociálne podmienky, keď vy pre nich robíte všetko dobré a už ste 20 mesiacov pri vláde. Ale predstavte si, pani ministerka, že váš stranícky kolega pán minister zdravotníctva ide rušiť nemocnice. Napr. keď sa zruší nemocnica v Šahách, tak podľa toho, čo on povedal a hlavne jeho hovorkyňa povedala, však nič sa nestane, pretože tí pacienti zo Šiah môžu ísť kľudne do nemocnice v Komárne alebo v Nových Zámkoch. Spočítajte si na mape, aká je vzdialenosť medzi Šahami a Komárnom alebo Novými Zámkami. A tu ide o život týchto ľudí. A ešte k tej pripomienke, že ľudia si to želali a chcete rovnaké podmienky. No vyše 100 000 ľudí si to neželalo, aby sa s 2. dôchodkovým pilierom niečo robilo, pretože sa tam prihlásilo 1,5 mil. ľudí. Ešte mi vysvetlite, čo chcete dosiahnuť tým, že z toho piliera vystúpi podľa vašich prepočtov presne 30 800 ľudí, čo sa zlepší na tej dôchodkovej reforme. Pred dvoma týždňami pán prezident chválil reformy, bola to platená reklama v amerických novinách, kde o. i. povedal: „Slovensko je momentálne lídrom medzi novými krajinami Európskej únie,“ doslovne ho citujem, „spustili sme reformy, ktoré pôvodné krajiny Európskej únie nikdy ani len nezvažovali.“ A posledná veta z toho, čo vyšlo, znie: „Najpozitívnejším krokom súčasnej vlády je to, že pokračovala v reformách, ktoré začala bývalá vláda.“ Toto hovoria opoziční poslanci, ale ja som teraz citovala prezidenta tejto krajiny, ktorý sa volá Ivan Gašparovič. Pevne verím, že nechcete povedať, že on je prezidentom opozičných poslancov. (Potlesk.) A už len úplne na záver, pani ministerka, dovoľte mi ešte jednu vetu povedať. O dva týždne, presne 25. februára, budeme oslavovať 60. výročie Víťazného februára. Jánošík už je vybavený, pretože už bol povýšený, snáď nejaký rad preňho nájdu ešte k 1. septembru, ku Dňu ústavy, tak treba niečo robiť. Tak znárodnite ten 2 pilier, dajte na to pozmeňujúci návrh, vaši poslanci to odsúhlasia, ale poslanci Strany maďarskej koalície nebudú hlasovať ani za skrátené legislatívne konanie, ani za túto vládnu novelu zákona. Ďakujem pekne. (Potlesk.)